ИНФОРМАЦИЈА

О ЈАВНОМ СЛУШАЊУ

ОДБОРА ЗА ЗАШТИТУ ЖИВОТНЕ СРЕДИНЕ НА ТЕМУ:

„НАЦРТ ЗАКОНА О ИЗМЕНАМА И ДОПУНАМА

ЗАКОНА О ЗАШТИТИ ПРИРОДЕ“,

ОДРЖАНОМ 17. НОВЕМБРА 2015. ГОДИНЕ

 Одбор је, на седници одржаној 22. октобрa 2015. године, донео је одлуку о организовању јавног слушања на тему: „Нацрт закона о изменама и допунама Закона о заштити природеˮ, на предлог др Бранислава Блажића, председника Одбора. Јавно слушање је одржано 17. новембра 2015. године, у Дому Народне скупштине.

 Јавно слушање је почело у 11,00 часова.

 Јавном слушању су присуствовали: Бранислав Блажић, председник Одбора и чланови Одбора: Адриана Анастасов, Јездимир Вучетић, Ивана Стојиљковић, Гордана Зорић, Виолета Лутовац, Гордана Топић, Момо Чолаковић, Нада Лазић и заменици чланова Одбора: Младен Лукић, Драган Пауновић, Милетић Михајловић и Гордана Чомић, као и народне посланице: Љиљана Косорић и Велинка Тошић.

 Учесници јавног слушања, били су: Стана Божовић, државна секретарка, Слободан Ердељан, помоћник министра, Снежана Прокић, шефица Одсека за еколошке мреже и оцене прихватљивости, Александра Дошлић, начелница Одељења за заштићена подручја и еколошке мреже, Душан Огњановић,начелник Одељења за издавање дозвола у области биодиверзитета, Павле Јовановић, руководилац Групе за спровођење ЦИТЕС конвенције, Славица Стојановић, виша саветница у Сектору за заштиту животне средине, Татјана Калуђеровић, самостална саветница у Одељењу за нормативне послове и хармонизацију прописа у области животне средине и Тони Петровић, представници Министарства пољопривреде и заштите животне средине, Јасмина Маџгаљ, заменица секретара у Секретаријату за заштиту животне средине, Александар Драгишић, директор и Милош Балтић, саветник у Заводу за заштиту природе, Биљана Пањковић, директорка и Слободан Борчић из Покрајинског завода за заштиту природе, Јелена Николић из Омладинског креативног клуба Лозница, Никола Угричић, помоћник секретара у Покрајинском секретаријату за урбанизам, градитељство и заштиту животне средине, Јелена Плавански, руководилац Центра за екологију, Љиљана Коневски, председница Покрета горана и центра волонтера Панчево, Гордана Грујић из Удружења Оаза, Тања Петровић, извршна директорка Младих истраживача Србије, Јованка Арсић Каришић, председница УО и Славиша Станковић из Европског форума за развој ЦЕДЕФ.

 Бранислав Блажић, председник Одбора, објаснио је да је са Министарством постигнут договор да убудуће нацрти закона најпре буду разматрани на јавним слушањима Одбора. На овај начин ће сви заинтересовани народни посланици и представници цивилног сектора, након излагања представника Министарства, моћи да изнесу своја мишљења и предлоге о одређеном нацрту. Осим тога, народни посланици ће имати прилику да се више информишу о конкретном тексту и да се боље припреме пре него што он као предлог закона стигне у скупштинску процедуру.

 Рекао је да ће измене и допуне већег броја закона, које су предвиђене за наступајући период, бити неопходно озбиљно анализирати, пре него што се ови документи нађу пред јавношћу.

 Стана Божовић, државна секретарка, у уводној речи је подсетила да су у овом тренутку актуелне измене и допуне три закона – о заштити природе (који је данас на дневном реду), о заштити животне средине и о управљању отпадом (који ће бити на дневном реду наредног јавног слушања). Измене и допуне сва три закона се у највећем делу односе на преношење директива ЕУ, док у Закону о заштити животне средине важну новину представља успостављање фонда, односно целокупног система финансирања животне средине.

 Кад је у питању заштита животне средине, потребно је још много едукације и упознавања са њеним функционисањем. У том смислу је важно истаћи да Влада и Министарство имају планове за наредних двадесет пет година, по областима, шта је потребно мењати и докле је потребно стићи у свакој од области. Међутим, ако се зна да трећина свих обавеза према ЕУ и финансијских улагања, Србију чекају баш у области животне средине, јасно је да је пред нама тежак пут ка достизању предвиђених стандарда. Стога је значајно и то што је држава врло посвећена овим циљевима, али је значајан и позитиван став Европске комисије о безусловном отварању Поглавља 27.

 Снeжaнa Прoкић, шeфица Oдсeкa зa eкoлoшкe мрeжe и oцeнe прихвaтљивoсти, представила је најпре неколико кључних чланова у Нацрту закона, који се односе на усклађивање са европским законодавством у области заштите природе. У оквиру европских интеграција, ово министарство од 2005. године прати континуитет промена и напретка, међутим, у области природе имплементација представља дуг процес, тако да прогрес није видљив на први поглед, али је он установљен постскринингом који је Влада донела средином ове године, а добио је и позитивну оцену Европске комисије.

 Подсетила је да кључне директиве представљају Директива о стаништима и Директива о птицама. Стратешка подршка Републици Србији је обезбеђена сетом стратешких докумената у области заштите животне средине, коришћења природних ресурса и добара, руралног развоја и енергетике, али кључна је ипак Стратегија о биолошкој разноврсности. Кроз све ове документе је препозната обавеза спровођења две поменуте директиве у успостављању мреже Натура 2000. Тиме ће ове две директиве бити примењене на одређеној територији у обиму од око 70%, али ће се у једном сегменту односити на очување врста и станишта на целој територији Републике.

 Кад је у питању усклађивање са прописима ЕУ, кроз две поменуте директиве је препозната листа типова станишта и врста од кључног значаја за очување на читавој територији Европе, па је потребно идентификовати шта је на нашој територији значајно за очување.

 Кад је реч о очувању врста, врло је важан систем дерогација, односно, у ком делу и када се може одступити од одредби које налаже ЕУ. У пракси, до дерогација долази само уколико је у питању јавни интерес, што се процењује кроз озбиљне анализе и о томе се увек обавештава Европска комисија, уз адекватно објашњење због чега се одступило од режима заштите установљеног директивом.

 Рекла је да су кроз низ научних пројеката, од 2003. године прикупљане научне базе података, које су врло корисне за долажење до што боље инвентаризације природних вредности на нашој територији.

 У успостављању еколошке мреже, од 2010. године до сад, Србија се поред подручја еколошки значајних за ЕУ, определила за ширу еколошку мрежу, јер је препознат механизам за очување станишта и врста од националног значаја. У оквиру оваквог ширег концепта, трага се за модалитетима за јединствено управљање овим подручјима и за њихову јединствену заштиту.

 На актуелној мапи се налази 101 еколошки значајно подручје, међутим, недостају нам еколошки коридори који су обавезни у циљу успостављања кретања флоре и фауне кроз простор, посебно тамо где су оне пресечене великим инфраструктурним објектима који прекидају кретање природног света у простору.

 Међународно значајна подручја птица у Србији су већ идентификована на основу критеријума прописаних од стране ЕУ и за сад их има 42, али ће их у будућности бити више.

 Истакла је да одлука о томе да ли ће се радити процена утицаја, зависи од услова заштите природе, које издају заводи, у складу са законом. Кроз овај процес се у континуитету могу интегрисати делови обавеза из директива.

 Напоменула је да су у оквиру унапређења преношења законодавства ЕУ, неопходне између осталог многе измене различитих закона и подзаконских аката, као и израда нове уредбе о оцени прихватљивости.

 На крају је нагласила да оно у шта би сви релевантни фактори требало да буду укључени јесу: изградња институционалних капацитета за систем заштите природе на свим нивоима, изградња смерница за управљање еколошком мрежом, јачање капацитета за имплементацију у сарадњи са свим секторима, подизање свести јавности, континуитет информисања и изградња капацитета за оцену прихватљивости (на шта је потребно посебно обратити пажњу).

 Пaвлe Joвaнoвић, руководилац Групе зa спрoвoђeњe ЦИTEС кoнвeнциje, осврнуо се на одредбе Нацрта закона које се односе на спровођење ове конвенције. Најпре, дошло је до више техничких измена и прецизније је дефинисана терминологија у одредбама које се односе на дивље, заштићене и строго заштићене врсте.

 Кад је реч о регулисању унутрашње трговине, рекао је да ће она представљати основни вид контроле промета заштићених врста, њихових делова и деривата, када Србија постане пуноправна чланица ЕУ, с обзиром на то да се државне границе, између држава чланица ЕУ, укидају кад је промет робе у питању. Србија би већ сад требало да почне с успостављањем система контроле унутрашње трговине.

 Истакао је да је у Нацрту строжије регулисано држање опасних, пре свега дивљих животиња. Наиме, досадашњи власници ће имати право да наставе да држе постојеће примерке, али без дозволе за њихово размножавање и пре свега, уколико имају услове за њихово држање. Такође ће и зоолошки вртови моћи да наставе да држе ове врсте.

 На основу Директиве о зоолошким вртовима, они се обавезују на заштиту и очување врста које излажу у оквиру својих збирки, а истовремено ово омогућава известан вид контроле над тим институцијама, у смислу испуњавања услова за држање одређених животиња. Такође, уводи се посебна дозвола за држање зоолошког врта.

 Подсетио је да је у време ратификовања ЦИТЕС конвенције (2001. године), направљен пропуст, па нису пописани сви примерци заштићених и строго заштићених врста дивљих животиња, које су се у том тренутку налазиле у земљи, с обзиром на то да нису постојали ни неопходни прописи, нити административни капацитети за тако нешто. Попис је урађен тек 2011. године, а за већину пријављених животиња није постојала неопходна документација о пореклу. Стога, предстоји доношење подзаконског акта који ће дефинисати шта власници ових животиња могу да раде са њима. Након тога ће сви који у свом поседу имају заштићене врсте, морати трајно да их обележе и да имају потврду о пореклу, коју ће издавати Министарство. За ово ће постојати и републичка административна такса. Кад је у питању узгој, власници који буду желели међународно да тргују примерцима врста које су под најстрожијом заштитом, мораће уз испуњене услове да буду регистровани код ЦИТЕС секретаријата.

 Кад је реч о привремено или трајно одузетим примерцима ових врста, истакао је да Министарство одређује начин њиховог збрињавања, а накнада трошкова иде на терет лица којем су примерци одузети.

 Одређене новине се уводе и у прекограничном промету, трговини и узгоју ових врста. Између осталог, уводи се периодична забрана прибављања дозволе за евидентираног преступника, односно за лице које је проглашено кривим за увоз или извоз без дозволе, док раније није постојао основ за забрану издавања дозволе лицу за које је утврђено да је нелегално трговало.

 Уводи се и обавеза пријављивања царинској служби увоза и извоза примерака ових врста 48 сати пре, ради ефикасније и што стручније контроле.

 Једна од новина је и увођење заједничког тела за координацију надзора, које ће олакшавати рад свих надлежних органа у одређивању приоритета кад је у питању сузбијање илегалне трговине дивљим врстама.

 У оквиру права и дужности инспектора, дата су им јасна овлашћења у погледу контроле.

 Још једна од обавеза из ЦИТЕС конвенције, која се уводи изменама и допунама, јесте право инспектора да одузме примерке строго заштићених, заштићених и алохтоних дивљх врста, кад је у питању илегални прекогранични промет.

 Aлeксaндрa Дoшлић, нaчeлница Oдeљeњa зa зaштићeнa пoдручja и eкoлoшкe мрeжe, говорила је о одредбама Нацрта закона које се односе на заштићена подручја. Наиме, на основу препорука ЕУ из 2004. године о конзервацији геонаслеђа, 2009. године су у Закон о заштити природе, уведени појмови геодиверзитета и геонаслеђа. Међутим, у циљу прецизнијег дефинисања, уведен је појам геопарка, који подразумева географско подручје, са јасно одређеном границом и довољно великом површином, која садржи велики број геолошких локалитета од посебног научног, естетског и образовног значаја. Такође, уводи се и појам геозаштите, односно геоконзервације, а подразумева скуп свих мера и активности које се спроводе у циљу заштите објеката геонаслеђа.

У складу с иницијативом из 2009. године о успостављању европске мреже геопаркова, прописана је и обавеза доношења правилника којим ће бити утврђени јаснији критеријуми за њихово успостављање.

У оквиру дефинисања студије заштите, односно поступка утврђивања вредности заштићеног подручја, додаје се и опис граница, као неопходан део садржаја студије заштите.

С обзиром на то да је већина заштићених подручја идентификована као подручје еколошке мреже, у одредби која дефинише садржај плана управљања, план управљања затштићеним подручјем, које је истовремено и подручје еколошке мреже, садржаће све елементе управљања у овом делу еколошке мреже.

У оквиру спровођења плана управљања, у пракси се показала потреба за померањем рока за достављање извештаја и годишњег програма, надлежном органу, од стране управљача заштићеним подручјем, који је раније био 15. децембар, а предложено је да то убудуће буде 15. новембар.

На основу Нацрта, чувар више неће моћи истовремено да обавља посао рибочувара, чувара шума и ловочувара, већ ће бити само чувар заштићеног подручја, а биће дефинисан као службено лице.

Кад је у питању Стратегија заштите природе, до сад је њену стручну основу припремао искључиво Завод за заштиту природе Србије, у сарадњи с Покрајинским заводом, међутим, од сад ће и остале научне, стручне и образовне организације имати могућност да се укључе у њену израду.

 У дискусији су учествовали: Гордана Чомић, Стана Божовић, Душан Огњановић,ПавлеЈовановић, Нада Лазић, Тања Петровић, Снежана Прокић, Тони Петровић, Бранислав Блажић, Гордана Грујић, Јасмина Маџгаљ и Биљана Пањковић.

 Током дискусије, истакнута је потреба да приликом доношења прописа у вези са Поглављем 27, буде успостављен институционални дијалог. Државна секретарка је тим поводом подсетила да је са председником Одбора већ договорено да буде успостављена још тешња сарадња између Одбора и Министарства, јер је једино тако могуће на прави начин се односити према Поглављу 27 и свему што рад на њему подразумева. У питању је процес који траје и у који сви треба да будемо укључени. Предложила је и да у најскорије време буде одржана седница Одбора на којој би био размотрен Годишњи извештај Европске комисије, у делу који се односи на област животне средине.

 У вези са постављеним питањем које се односило на издавање дозвола за сакупљање заштићених врста биљака, животиња и гљива, речено је да дозволе издаје Министарство (посредством Комисије коју образује), на основу квота које утврђује и доноси Завод за заштиту природе. За издавање дозвола се плаћа накнада за сакупљање, у износу од 10% процењене тржишне вредности онога што се сакупља. Такође, управљач заштићеног подручја може, у оквиру граница тог подручја, да пропише додатне накнаде за коришћење дивље флоре и фауне.

 Једно од питања се односило на то ко ради обуку служби које врше процену ризика у вези са чувањем, набавком, прекограничним прометом итд. заштићених биљних и животињских врста, с обзиром на то да се ради о одређеној врсти прекршајних и кривичних дела. Одговорено је да најпре тужилац процењује да ли је у питању прекршај, привредни преступ или кривично дело, на шта утиче доста чинилаца – количина примерака, да ли је њихово порекло из природе или из заточеништва итд. Међутим, још увек не постоје јасне смернице и требало би на основу директиве ЕУ из ове области, извршити измене и допуне у Кривичном законику. У међувремену је 2012. године, у оквиру Твининг програма, обављена обука цариника, граничних полицајаца, криминалистичке полиције, тужилаштва и судства, али је ово био само један пројекат који је трајао шест месеци, а у питању је област на којој се мора константно радити. Министарство периодично врши овакве обуке, али због ограничених административних капаицтета, оне се не раде ни довољно интензивно, нити на довољно високом нивоу.

 Изнета је примедба да није проблем у доношењу закона (јер је много закона у области животне средине донето последњих година), нити у усаглашавању са директивама ЕУ, већ је проблем у спровођењу, а без новца се не може очекивати ни да ће спровођење функционисати. Државна секретарка се тим поводом сложила да животна средина кошта, а да наши највећи проблеми јесу новац и административни капацитети. Међутим, имајући у виду то колико је важно створити стабилан систем финансирања животне средине, у последњих годину дана се управо ради на томе, па ће у том циљу бити и основан Зелени фонд.

 Констатовано је да ефикасно и адекватно успостављање мреже Натура 2000, неће бити могуће без учешћа удружења која се баве проучавањем птица. Овим поводом је објашњено да се за еколошку мрежу и Натуру 2000, прикупљају прецизни научни подаци. Иако је кад су подручја са птицама у питању било доста полемика, а чињеница јесте да код нас постоје изузетно стручне и међународно препознате организације и удружења за очување птица, неопходно је да сви подаци буду публиковани и референцирани, а поменута удружења преко Завода већ учествују у прикупљању свих података.

 Постављено је питање која ће разлика бити између будућег зеленог фонда и досадашње ситуације, кад је о финансирању у животној средини реч. Одговорено је да није у питању „обичан“ буџетски фонд, већ зелени фонд, што ће подразумевати принцип „загађивач плаћа“, а повећањем уплата и лимита ће се стварати могућност за повећање средстава за животну средину. Такође, у овај фонд ће се сливати и донације и кредити из међународних фондова, намењених животној средини. Све ово ће зеленом фонду пружити већу самосталност и бољи механизам контроле средстава која ће бити намењена животној средини, него да је у питању стандардни буџетски фонд. Још је речено да ће зелени фонд бити у оквиру целокупног буџета Министарства, па ће на основу лимита тог буџета, бити планиране активности које ће бити финансиране из зеленог фонда.

 Председник Одбора је поводом дискусије о зеленом фонду, истакао да морамо бити свесни да његовим оснивањем неће бити решена ситуација у животној средини, с обзиром на то колико она кошта. Наиме, ситуација може бити решена само страним инвестицијама, уз наше, јасно дефинисано учешће у пројектима. Изразио је бојазан да овакав фонд, који ће се налазити у склопу Министарства, неће имати оно што је нанеопходније, а то је стратегија развоја животне средине.

 Скренута је пажња на непотпуност дефиниције минерала која је дата у Нацрту, као и на то да није дата дефинција стене. У вези с овом примедбом је речено да поменута дефиниција није ни била предмет измена и допуна, већ је преузета из Закона, међутим, могуће је и даље доставити предлоге за дефинисање појединих појмова.

 Изнето је запажање да је коначно показана спремност за вођење политичког дијалога, што је похвално, јер то није питање само добре воље, већ је и императив, ако се има у виду да еколошке штете не познају границе, ни политичке, ни физичке.

 Једно од питања се односило на еколошке коридоре и проналажење система кретања флоре и фауне, као и да ли су у вези са тим узете у обзир климатске промене у окружењу и код нас. Одговорено је да је најављено доношење измена и допуна закона и подзаконских аката, у оквиру чега ће се наћи и заштита еколошких коридора (у смислу њиховог успостаљања), а свакако да ће различити фактори морати да буду узети у обзир.

 Кад је у питању давање сагласности на програмску планску документацију, која се односи на заштићена подручја, а предвиђено је да је даје Министарство, истакнуто је да би сагласност требало давати на све програме и планове, а не само на оне који се односе на заштићена подручја.

 У вези с оценом прихватљивости је истакнуто да се она често у јавности поистовећује са проценом утицаја на животну средину, што је потпуно погрешно. Наиме, оцену прихватљивости раде искључиво биолози и односи се само на оцену станишта и оних врста које се налазе у оквиру Натуре 2000. У многим државама је уведена и лиценца за оне који раде оцену прихватљивости, па је предложено да и код нас ово буде узето у разматрање.

 Представница Министарства је подсетила да ће на основу Директиве о стаништима, Натура 2000 код нас бити званично проглашена тек шест година након пријема Србије у чланство ЕУ. Кад је оцена прихватљивости у питању, пракса је и у околним државама чланицама ЕУ да се она се као инструмент уводи за целу еколошку мрежу, а овај инструмент је препознат као најбољи могући за очување што већег броја врста и станишта, односно, биолошке разноврсности.

 На крају је истакнуто да заштиту животне средине не би требало посматрати као „скупу“, јер ова област, исто као и област образовања, заправо представља инвестицију и све што се у њу уложи, биће нам једног дана враћено.

 Председник Одбора је захвалио присутнима на учешћу и рекао да ће овакви дијалози бити настављени.

 Јавно слушање је завршено у 13, 40 часова.